CELEX: 62014CN0372
Language: hu
Date: 2014-08-01 00:00:00
Title: C-372/14. sz. ügy: A Krajský súd v Prešove (Szlovák Köztársaság) által 2014. augusztus 1-jén benyújtott előzetes döntéshozatal iránti kérelem – Provident Financial s.r. o. kontra Zdeněk Sobotka

27.10.2014   
            
            
               HU
            
            
               Az Európai Unió Hivatalos Lapja
            
            
               C 380/2
            
         A Krajský súd v Prešove (Szlovák Köztársaság) által 2014. augusztus 1-jén benyújtott előzetes döntéshozatal iránti kérelem – Provident Financial s.r. o. kontra Zdeněk Sobotka
   (C-372/14. sz. ügy)
   2014/C 380/02
   Az eljárás nyelve: szlovák
   
      A kérdést előterjesztő bíróság
   
   Krajský súd v Prešove
   
      Az alapeljárás felei
   
   
      Felperes: Provident Financial s.r. o.
   
      Alperes: Zdeněk Sobotka
   
      Az előzetes döntéshozatalra előterjesztett kérdések
   
   
               1)
            
            
               Úgy kell-e értelmezni a belső piacon az üzleti vállalkozások fogyasztókkal szemben folytatott tisztességtelen kereskedelmi gyakorlatairól, valamint a 84/450/EGK tanácsi irányelv, a 97/7/EK, a 98/27/EK és a 2002/65/EK európai parlamenti és tanácsi irányelvek, valamint a 2006/2004/EK európai parlamenti és tanácsi rendelet módosításáról szóló, 2005. május 11-i 2005/29/EK európai parlamenti és tanácsi irányelvet (1) („Irányelv a tisztességtelen kereskedelmi gyakorlatokról”), hogy tisztességtelen kereskedelmi gyakorlatnak minősül a fogyasztói hitelt nyújtó jogalanynak a szerződési feltételeket a fogyasztó részére oly módon bemutató magatartása, hogy az azt a valótlan benyomást kelti a fogyasztóban, hogy szabadon választhatja a hitel részletekben történő törlesztésére vonatkozó biztosíték járulékos szolgáltatását, amivel valójában nem megengedett befolyásolást alkalmaz a fogyasztóval szemben a szolgáltatásnyújtás elfogadása céljából?
            
         
               2)
            
            
               Úgy kell-e értelmezni a tisztességtelen kereskedelmi gyakorlatokról szóló irányelvet, hogy tisztességtelen kereskedelmi gyakorlatnak minősül a hitelezőnek a szerződési feltételeket a fogyasztó részére oly módon bemutató magatartása, hogy a teljeshiteldíj-mutató (THM) mértékeként olyan összeget kínál a részére, amely nem tartalmazza a szóban forgó járulékos szolgáltatás költségeit?
            
         
               3)
            
            
               Úgy kell-e értelmezni a tisztességtelen kereskedelmi gyakorlatokról szóló irányelvet, hogy tisztességtelen kereskedelmi gyakorlatnak minősül a hitelezőnek a fogyasztói hitelek piacán a fogyasztókkal szemben a járulékos szolgáltatásra a tényleges költségnél jelentősen magasabb árat alkalmazó magatartása, valamint hogy a hitelező megkerüli-e a fogyasztói hitelek összköltségének átláthatóságára vonatkozó kötelezettséget azzal, hogy a THM nem foglalja magában a szolgáltatás költségeit?
            
         
               4)
            
            
               Úgy kell-e értelmezni a fogyasztókkal kötött szerződésekben alkalmazott tisztességtelen feltételekről szóló, 1993. április 5-i 93/13/EGK tanácsi irányelvet (2) [a továbbiakban: 93/13 irányelv], hogy a fogyasztói hitel nyújtásának elsődleges tárgyát a fogyasztói hitel részletekben történő törlesztésére vonatkozó azon biztosíték szolgáltatása képezi, amelynek tárgya a fogyasztó által megfizetett részletek készpénzben történő beszedése?
            
         
               5)
            
            
               Úgy kell-e értelmezni az 1998. február 16-i 98/7/EK irányelvvel (3) módosított és kiegészített, a fogyasztói hitelre vonatkozó tagállami törvényi, rendeleti és közigazgatási rendelkezések közelítéséről szóló, 1986. december 22-i 87/102/EGK tanácsi irányelvet, (4) hogy a THM magában foglalja a törlesztőrészletek készpénzben történő beszedésének díját is vagy annak egy részét, amennyiben a díj jelentősen meghaladja az ilyen járulékos szolgáltatás szükséges költségeit, valamint úgy kell-e értelmezni az említett irányelv 14. cikkét, hogy a THM intézményének megkerülésére kerül sor, amennyiben a járulékos szolgáltatás díja jelentősen meghaladja annak költségeit, és azt a THM-be nem számítják bele?
            
         
               6)
            
            
               Úgy kell-e értelmezni a [93/13 irányelvet], hogy az adminisztratív költségek megfizetése ellenében nyújtott járulékos szolgáltatás átláthatósága követelményének való megfeleléshez akkor is elegendő, hogy a szóban forgó adminisztratív szolgáltatás ára (adminisztratív költségek) világos és érthető, ha e szolgáltatás nyújtásának tárgyát nem határozzák meg?
            
         
               7)
            
            
               Úgy kell-e értelmezni a [93/13 irányelv] 4. cikkének (1) és (2) bekezdését, hogy pusztán az a körülmény, hogy a THM kiszámítása nem tartalmazza az adminisztratív költségeket, az irányelv alkalmazásában kizárja azok bírósági felülvizsgálatát?
            
         
               8)
            
            
               Úgy kell-e értelmezni a [93/13 irányelvet], hogy pusztán az adminisztratív költségek összegének megléte az irányelv alkalmazásában kizárja a bírósági felülvizsgálatot?
            
         
               9)
            
            
               Amennyiben a 6. kérdésre azt a választ kell adni, hogy az adminisztratív költségek megfizetése ellenében nyújtott járulékos szolgáltatás tárgya megfelelően átlátható, az adminisztratív szolgáltatás az azzal járó valamennyi esetleges teljesítéssel együtt a fogyasztói hitel elsődleges tárgyát képezi-e?
            
         
               10)
            
            
               Úgy kell-e értelmezni a [93/13. irányelv] 4. cikkének (1) bekezdését, hogy az irányelv alkalmazásában lényeges többek között az a körülmény, hogy a járulékos szolgáltatás költségeinek megfizetése ellenében a fogyasztó olyan szolgáltatást kap, amely túlnyomórészt nem a fogyasztó, hanem a fogyasztói hitel hitelezőjének érdekeit szolgálja?
            
         
      (1)  HL L 149., 22. o.
   
   
      (2)  HL L 95., 29. o.; magyar nyelvű különkiadás 15. fejezet, 2. kötet, 288. o.
   
      (3)  HL L 101., 17. o.; magyar nyelvű különkiadás 15. fejezet, 4. kötet, 36. o.
   
      (4)  HL L 42., 48. o.; magyar nyelvű különkiadás 15. fejezet, 1. kötet, 326. o.